อนุมัติเยียวยาเพิ่มให้เหยื่อเหตุสะเทือนขวัญหนองบัวลำภูรายละ 90,000 บาททั้ง 25 ราย
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า วันนี้ที่ประชุมคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา ได้อนุมัติให้การช่วยเหลือเยียวยาจากเหตุโศกนาฏกรรม จังหวัดหนองบัวลำภู เพิ่มเติมทั้ง 25 รายๆ ละ 90,000 บาท โดยเป็นค่าตอบแทนการเสียชีวิต 50,000 บาท และค่าเสียหายอื่น 40,000 บาท รวมทั้งสิ้น 2,250,000 บาท เนื่องจากเป็นเหตุสะเทือนขวัญที่มีผู้เสียชีวิตและบาดเจ็บจำนวนมาก รวมไปถึงพลเมืองดีอีก 3 รายที่ได้ช่วยเหลือและปกป้องผู้อื่นจนตนเองเสียชีวิต ซึ่งครูพรที่เสียชีวิตขณะตั้งครรภ์จะได้รับการเยียวยาเพิ่มในส่วนนี้เช่นกัน โดยหลังจากนี้ สำนักงานยุติธรรมจังหวัดหนองบัวลำภูจะรวบรวมหลักฐานของผู้เสียชีวิตอีก 11 รายเพื่อเสนอให้คณะอนุกรรมการกลั่นกรองอุทธรณ์ฯ พิจารณาการเยียวยาเพิ่มเติมต่อไป